BEM บวก 4% โบรกฯแนะ “ซื้อ” มองราคาสะท้อนปัจจัยลบแล้ว ชูเป้า 9.80 บ. อัพไซด์สูง 15%
BEM บวก 4% โบรกฯมองด้วยราคาหุ้นที่ปรับตัวลงในช่วงที่ผ่านมานั้นได้สะท้อนต่อปัจจัยลบแล้ว จึงแนะ “ซื้อ” ราคาเป้าหมาย 9.80 บ. อัพไซด์สูง 15%
23 ส.ค. 2564

ผู้สื่อข่าวรายงานว่าวันนี้ (23 ส.ค. 2564) ราคาหุ้น บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM  ปิดตลาด อยู่ที่ระดับ 8.55 บาท เพิ่มขึ้น 0.35 บาท หรือ 4.27% โดยทำจุดสูงสุดที่ 8.55 บาท และทำจุดต่ำสุดที่ 8.30 บาท ด้วยมูลค่าการซื้อขาย 966.03 ล้านบาท

บริษัทหลักทรัพย์ ทิสโก้ จำกัด ระบุในบทวิเคราะห์ (13 ส.ค. 2564) โดย BEM รายงานจำนวนรถใช้ทางด่วนและผู้โดยสารเดือนก.ค. ซึ่งเป็นเดือนที่มีการระบาดโควิด-19 รุนแรง และเริ่มใช้มาตรการควบคุมของรัฐ รถใช้ทางด่วนอยู่ที่ 6.27 แสนคันต่อวัน ลดลง 22% จากระหว่างเดือนที่ผ่านมา และลดลง 44% จากงวดเดียวกันของปีก่อน และผู้โดยสาร 7.72 หมื่นเที่ยวต่อวัน ลดลง 36% จากระหว่างเดือนที่ผ่านมา และลดลง 69% จากงวดเดียวกันของปีก่อน ซึ่งต่ำกว่าที่ทางฝ่ายวิจัยคาดไว้ โดยคาดเดือนส.ค. จะอยู่ในระดับที่ใกล้เคียงกับเดือนก.ค. จากสถานการณ์การระบาดที่ยังไม่คลี่คลาย และคาดจะฟื้นตัวดีขึ้นในเดือนก.ย. เป็นต้นไป
ทั้งนี้ทางฝ่ายวิจัยคาดผลประกอบการในไตรมาส 3/2564 จะเป็นไตรมาสที่อ่อนตัวที่สุดในปี 2564 อย่างไรก็ตามด้วยราคาหุ้นที่ปรับตัวลงในช่วงที่ผ่านมา จึงมองว่าสะท้อนต่อการคาดการณ์ต่อผลกระทบดังกล่าวแล้ว ดังนั้น ยังคงแนะนำ “ซื้อ” มูลค่าที่เหมาะสม 9.80 บาท (SOTP)
อนึ่ง ราคาหุ้น BEM ที่ปรับตัวลดลงมาในช่วงก่อนหน้านี้ ทำให้มีส่วนต่างราคาหุ้น (Upside) จากราคาเป้าหมายของทางฝ่ายวิจัย 14.61% เทียบจากราคาปัจจุบันที่ 8.55 บาท
 